Sensorveiledning TEOL4401 V26
19 Forslag til problemstilling. Velg én av oppgavene eller drøft alternativ formulering med faglærer.

Studentene har fått følgende tips: En god struktur begynner gjerne med en innledende presisering og avgrensning av oppgaven. Iblant kan presiseringen være et forskningsspørsmål, en tese, et paradoks eller et problem. En slik problemorientering er ofte til god hjelp. Deretter følger en redegjørelse for ulike posisjoner på feltet og til slutt en diskusjon eller drøfting, der du trekker inn ulike posisjoner, men gjerne også selv står for et argument/en posisjon som du mener er verdt å forsvare. 

Skriv først en skisse med hovedfokus og problemstilling og disposisjon. Deretter redegjørelse med bruk av kilder og en drøfting med aktiv bruk av kilder, både fra pensum og andre relevante tekster (mange artikler og bøker er tilgjengelige på uio.no/oria). Det bør legges spesiell vekt på litteraturen som inngår i emneplanen. Husk å oppgi alle kilder og vær nøye med å sitere korrekt. Bruk av KI og/eller plagiat er ikke tillatt. Fullstendig bibliografi til slutt. 

Studentene skal skrive et selvstendig essay knyttet til undervisningen. Det er undervist i alle deler av pensum, men med særlig vekt på boken Systematisk teologi (Verbum 2017). De blir bedt om å velge én av følgende oppgaver, men står også fritt til å omformulere eller velge en annen oppgave:

1) Hva er Gud – og hva vil det si å ha en Gud? Drøft grunnlagsproblemer i systematisk teologi.

2) Redegjør for aktuelle problemstillinger i teologisk metode og drøft ulike alternativ på pensum (Coakley, Gregersen, Henriksen, Mjaaland, Sigurdson m.fl.) og/eller andre relevante posisjoner. 

3) Diskuter ulike modeller for trinitarisk teologi, eksempelvis sosial trinitet, økonomisk trinitet og dialektisk/hegelsk teologi. Hvilken modell mener du gir best forståelse av den treenige Gud? 

4) Redegjør for grunntrekk ved kristen antropologi. Drøft ett eller flere spørsmål knyttet til en aktuell debatt, eksempelvis om kropp, kjønn, interseksjonalitet, rase eller avkolonialisering.

5) Hva er betydningen av begreper som synd og arvesynd i vår tid? 

6) Hvordan kan vi forstå Guds (all)makt i lys av erfaringer med ondskap og lidelse?

7) Gjør rede for grunntrekk ved kristen skapelsesteologi. Diskuter forholdet mellom skapelse og evolusjon.

8) Hva er forskjellen på kristologi ovenfra og nedenfra? Gi et bud på hvordan kirken kan formulere sin tro på Jesus Kristus i dag.

9) Hva er frelse fra et systematisk-teologisk perspektiv og hvordan kan vi formulere en forsoningslære for vår tid?

10) Hvordan skal forholdet mellom skapelse og frelse forstås teologisk?

11)  Fordyp deg i et hovedtema hos en teologisk tenker – eksempelvis Paul Tillich, Katherine Tanner, Søren Kierkegaard, Martin Luther eller Sarah Coakley – og drøft betydningen av dette temaet for dogmatikken.

12) Hvem er Den hellige ånd? Hva er Åndens betydning for kirken, verden og skapelsen i det 21. århundre?

13) Redegjør for sakramentsteologien i en evangelisk-luthersk kirke (som Dnk) eller et annet kirkesamfunn. Drøft sakramentenes betydning for kirken og for den troende, i et historisk, aktuelt og/eller komparativt perspektiv.

14) Hvordan forstår du forholdet mellom dom og frelse, lov og evangelium? Gjør rede for ulike teorier og legg frem argumenter for den posisjonen du mener er riktig. 

15) Hva er kirken og hvordan kan vi forstå (og leve) kirkens enhet i vår tid, både globalt og lokalt?

16) Hvordan kan vi forstå forholdet mellom kristendommen og andre religioner?

17) Gjør rede for en kristen forståelse av døden og diskuter premissene for og betydning av troen på en oppstandelse fra de døde.

18) Gjør rede for kirkens bekjennelsesskrifter og drøft deres betydning og relevans for dogmatikken i vår tid.

19) Så blir de stående, disse tre: Tro, håp og kjærlighet. Hvordan kan vi formulere en troens teologi, en håpets teologi, eller en kjærlighetens teologi i dag? 
